આઇપીએલના આયોજકોની અવઢવઃ ટુર્નામેન્ટ યોજવી કે હજારો કરોડનું નુકસાન ભોગવી લેવું ! | નવગુજરાત સમય
1 / 1 આઇપીએલના આયોજકોની અવઢવઃ ટુર્નામેન્ટ યોજવી કે હજારો કરોડનું નુકસાન ભોગવી લેવું !
આ વર્ષે આઇપીએલ માટે નવી તારીખો ફાળવવી આસાન નથી, ટુર્નામેન્ટ પૂરી થાય નહીં તો 2500 કરોડ ગુમાવવા પડેઃ હાલના સંજોગોમાં કોઈ પણ દેશ તેના નાગરિકને કે તેનું ક્રિકેટ બોર્ડ પોતાના ખેલાડીને ભારતમાં મોકલવાની મંજૂરી આપે તે શક્ય લાગતું નથી
માત્ર ભારતમાં જ નહીં પરંતુ સમગ્ર વિશ્વમાં અત્યારે કોરોનાની મહામારી ચાલી રહી છે અને સામાન્ય જીવન અસ્તવ્યસ્ત થઈ ગયું છે. છેલ્લા એક વર્ષમાં રમતગમત હોય કે કોઈ પણ ઇવેન્ટ હોય તેના આયોજન કરતાં રદ થવાના કે મુલતવી રાખવાના કિસ્સા વધી ગયા છે. તેમાં તાજું ઉદાહરણ છે ઇન્ડિયન પ્રીમિયર લીગ એટલે કે વિશ્વની સૌથી ધનિક ટી20 ક્રિકેટ ટુર્નામેન્ટ. ભારતમાં કોરોનાની વિકટ પરિસ્થિતિ વચ્ચે પણ 'શો મસ્ટ ગો ઓન'ના નાતે ભારતીય ક્રિકેટ બોર્ડે આ વખતે દેશના જ સ્ટેડિયમમાં તેનું આયોજન કર્યું પરંતુ ભારતમાં કોરોનાના કેસમાં એકદમ ઉછાળો આવી ગયો, પરિસ્થિતિ અત્યંત નાજુક બની ગઈ, આરોગ્યના સાધનોની અછત વર્તાવા લાગી અને તેમાં વિવિધ ફ્રેન્ચાઇઝીના ખેલાડીઓ પણ કોરોનાગ્રસ્ત બન્યા જેને કારણે આ લીગ અધવચ્ચેથી જ પડતી મૂકી દેવી પડી. હવે આયોજકોની સૌથી મોટી અવઢવ એ છે કે બાકી રહેલી મેચો માટે વિન્ડો શોધવી કે અધૂરી ટુર્નામેન્ટ રાખવાથી થનારા હજારો કરોડ રૂપિયાના નુકસાનને વેઠી લેવું.
ભારતીય ક્રિકેટ બોર્ડે ગયા વર્ષે વિલંબિત થયેલી આઇપીએલ છેક ઓક્ટોબરમાં યુનાઇટેડ આરબ અમિરાતમાં યોજી અને તે પણ સફળતાપૂર્વક આયોજન કર્યું. અમિરાતમાં યોજાયેલી ટુર્નામેન્ટ વખતે પણ આટલી જ ટીમ અને ખેલાડીઓ હતા. એ જ બાયો બબલ હતું અને એક પણ કેસ આવ્યા ન હતા જ્યારે ભારતમાં આ વખતની આઇપીએલમાં સંખ્યાબંધ ખેલાડીઓ કોરોનાનો ભોગ બન્યા હતા. અંતે ટુર્નામેન્ટ મુલતવી રાખવાની ફરજ પડી હતી. ભારતમાં કોરોનાના બીજા પ્રવાહમાં ભલભલાનો ભોગ લેવાઈ ગયો છે ત્યારે છ સ્ટેડિયમ પર ટુર્નામેન્ટની મેચો યોજાવાની હતી જેની ફાઇનલ સહિતની પ્લે ઓફ મેચો અમદાવાદમાં રમાવાની હતી પણ 29 મેચ પૂરી થઈ ત્યાં તો ગયા સોમવારે અમદાવાદના નરેન્દ્ર મોદી સ્ટેડિયમ ખાતેની મેચ મુલતવી રહી અને બીજા દિવસે તો બાકીની 31 મેચ અટકાવી દેવી પડી. બાયો બબલ ફૂટી ગયું અને આયોજકો માટે ટુર્નામેન્ટ આગળ ધપાવવી અશક્ય બની ગઈ. હાલના સંજોગોમાં કોઈ પણ ઇવેન્ટ યોજતા અગાઉ કોરોના સૌથી મોટી ચિંતાનો વિષય છે. દરેક આયોજક જાણે છે કે એકાદ ભૂલ તેમને કરોડોના નુકસાનમાં ઉતારી શકે છે અને આઇપીએલ તેવી જ નાનકડી ભૂલનો ભોગ બની. આટલા ચુસ્ત બાયો બબલમાં, આટલી કડક સુરક્ષા વ્યવસ્થા વચ્ચે પણ કોરોનાએ પગપેસારો કરી દીધો. અમદાવાદમાં કોલકાતાની ટીમ રમી રહી હતી અને તેના સ્પિનર વરુણ ચક્રવર્તીના ખભે ઇજા થઈ હતી. તે સ્કેન કરાવવા માટે બાયો બબલમાંથી નીકળીને હોસ્પિટલમાં ગયો અને કોરોના લાગી ગયો. આ તો જાણીતો કિસ્સો છે પરંતુ સનરાઇઝર્સ હૈદરાબાદના રિદ્ધિમાન સહા કે ચેન્નાઈ સુપર કિંગ્સના બાલાજી અને માઇકલ હસ્સીને કે દિલ્હી કેપિટલ્સના અમિત મિશ્રાને કેવી રીતે કોરોનાનો ચેપ લાગ્યો તે પણ તપાસનો વિષય છે. તેઓ કાં તો દિલ્હીમાં રમતા હતા કે અમદાવાદમાં રમતા હતા. અગાઉ મુંબઈ અને ચેન્નાઈમાં પ્રારંભિક રાઉન્ડની મેચો રમાઈ ત્યારે મહારાષ્ટ્રમાં કોરોનાનો કહેર હોવા છતાં ટુર્નામેન્ટને આંચ આવી ન હતી. આ જ કારણસર એમ લાગે છે કે છ મહિના અગાઉ દુબઈ, શારજાહ અને અબુધાબી ખાતે યોજાયેલી આઇપીએલ વધુ સલામત હતી. જોકે આ વર્ષે ઓકટોબરમાં ભારતમાં ટી20 વર્લ્ડ કપ યોજાનારો છે ત્યારે બીસીસીઆઈ એમ પુરવાર કરવા માગતું હશે કે આવી મેગા ઇવેન્ટ યોજવા માટે ભારત સલામત સ્થળ છે. આમ આઇપીએલને ઉદાહરણ બનાવવાનો પ્રયાસ થયો હતો પરંતુ તે ફ્લોપ ગયો. કોરોનાના બીજા તબક્કાએ ભારતમાં તારાજી સર્જી છે અને તેમાં હજારો કરોડનું આર્થિક નુકસાન પણ થયું છે જેમાં બીસીસીઆઈનો ફાળો ઘણો મોટો છે. એક અંદાજ મુજબ બીસીસીઆઈને આ ટુર્નામેન્ટમાંથી 4000 કરોડની આવક થનારી હતી. પ્રેક્ષકો વિના ખાલી સ્ટેડિયમમાં ટુર્નામેન્ટ યોજવા છતાં ચાર હજાર કરોડ રૂપિયાની આવક થતી હોય તે નુકસાન કોઈ પણ બોર્ડને પોષાય નહીં. બોર્ડની મોટા ભાગની આવક પ્રસારણ અધિકાર અને સ્પોન્સરશિપથી થનારી હતી. આઇપીએલની પ્રત્યેક મેચ માટે બોર્ડને લગભગ 55 કરોડ રૂપિયાની આવક થાય છે. હવે 31 મેચ રમાય નહીં તો લગભગ 1700 કરોડ રૂપિયા તો તેમણે ગુમાવવા પડશે. આ ઉપરાંત અન્ય સ્પોન્સરશિપની આવકમાં થનારું નુકસાન તો અલગ. આ નુકસાન ભરપાઈ કરવા માટે બોર્ડ ગમે તે ભોગે આઇપીએલની બાકીની મેચો યોજશે. બીસીસીઆઈ આ વખતનો ટી20 વર્લ્ડ કપ ભારતમાં જ યોજાય તેમ ઇચ્છતું હોય તો તે ગમે તે ભોગે આઇપીએલની બાકીની 31 મેચ ભારતમાં જ રમાય તેવા પ્રયાસ કરશે. જોકે આ બાબત એટલી આસાન નથી.
પહેલા તો ભારતમાં આ મેચો માટે વિન્ડો શોધવી પડશે. આઇપીએલ એ માત્ર ભારતની ડોમેસ્ટિક ટુર્નામેન્ટ નથી. તેમાં ઓસ્ટ્રેલિયા, ઇંગ્લેન્ડ, વેસ્ટ ઇન્ડિઝ, સાઉથ આફ્રિકા, ન્યૂઝીલેન્ડના ખેલાડીઓ રમતા હોય છે. પહેલા તો બીસીસીઆઈએ આ તમામ દેશ ઇન્ટરનેશનલ ક્રિકેટ રમતા ન હોય તેવી વિન્ડો શોધવી કે બનાવવી પડશે. આટલું પણ પૂરતું નથી કેમ કે એક વાર આવી વિન્ડો બની પણ જાય તો ત્યાર બાદ સવાલ મંજૂરીનો છે. હાલના સંજોગોમાં કોઈ પણ દેશ તેના નાગરિકને કે તેનું ક્રિકેટ બોર્ડ પોતાના ખેલાડીને ભારતમાં મોકલવાની મંજૂરી આપે તે શક્ય લાગતું નથી. અત્યારે ઓસ્ટ્રેલિયા સહિત ઘણા દેશોએ ભારતથી આવતા પ્રવાસીઓ (પછી તે પોતાના દેશના નાગરિક કેમ ન હોય)ને દેશમાં પ્રવેશ પર પ્રતિબંધ લાદી દીધો છે. આમ બીસીસીઆઈએ આઇપીએલમાં રમનારા વિદેશી ક્રિકેટરને ભારત લાવવા માટેના પણ પ્રયાસ કરવા પડશે. હાલમાં જે લોકોને તેમના દેશમાં પરત મોકલવાની સમસ્યા નડતી હોય તો તેમને ફરીથી ભારતમાં લાવવા આસાન નહીં બને. એક અટકળ એવી થાય છે કે સપ્ટેમ્બરમાં આઇપીએલ યોજી શકાય છે પરંતુ ભારતમાં સુપ્રીમ કોર્ટની લોઢા સમિતિએ લાદેલા નિયમોનું બીસીસીઆઈએ પાલન કરવાનું છે અને તેઓ એક નિયમ એમ કહે છે કે કોઈ પણ મેગા ઇવેન્ટ અગાઉ 15 દિવસનો કુલિંગ ઓફ પિરિયડ હોવો જોઇએ. આમ ઓક્ટોબરમાં ટી20 વર્લ્ડ કપ રમાય તેના 15 દિવસ અગાફ આઇપીએલ પૂરી થઈ જવી જોઇએ. અને ખાસ વાત એ છે કે વર્લ્ડકપનો કાર્યક્રમ આઇસીસી ઘડે છે.